**גליה רהב** (נולדה ב-19 בנובמבר 1954) היא רופאה ישראלית, מומחית לטיפול ומניעה של מחלות זיהומיות, משמשת כמנהלת היחידה למחלות זיהומיות בבית החולים שיבא תל השומר, יושבת ראש האיגוד הישראלי למחלות זיהומיות ופרופסור אקדמי בפקולטה לרפואה ע"ש סאקלר באוניברסיטת תל אביב.

ביוגרפיה
--------

רהב נולדה בשכונת רחביה בירושלים, לסוניה ויוסף רקובר, ניצולי השואה. אביה היה רופא ביחידת הפרטיזנים בזמן מלחמת העולם השנייה. לאחר עלייתו לישראל ניהל את מחלקת הריאות במרכז הרפואי הדסה, ושימש כפרופסור בבית הספר לרפואה של האוניברסיטה העברית בירושלים. רהב למדה בתיכון ליד האוניברסיטה בירושלים ובשירותה הצבאי שימשה כמורה חיילת. לאחר שחרורה מצה"ל למדה רפואה באוניברסיטה העברית בירושלים, ולאחר סיום הלימודים התמחתה ברפואה פנימית, מחלות זיהומיות ומיקרוביולוגיה קלינית בבית החולים הדסה בירושלים. עבדה ביחידה למחלות זיהומיות ומיקרוביולוגיה קלינית בהדסה עין כרם, ולאחר מכן עברה לנהל את היחידה למחלות זיהומיות בבית החולים שיבא תל השומר.

רהב היא פרופסור אקדמי בפקולטה לרפואה ע"ש סאקלר באוניברסיטת תל אביב.

בשנת 2020 השיאה משואה בטקס הדלקת המשואות ביום העצמאות.

בעקבות מגפת הקורונה בישראל הצטרפה כחברה בקבינט הקורונה האזרחי.

התחסנה בחיסון הראשון בישראל נגד וירוס הקורונה, ביחד עם רוה"מ בנימין נתניהו, שר הבריאות יולי אדלשטיין, מנכ"ל משרד הבריאות פרופ' חזי לוי ומנהל ביה"ח שיבא תל השומר פרופ' יצחק קרייס.

בשנים האחרונות פרופ' רהב נבחרת בקביעות למרצה מצטיינת באוניברסיטת תל אביב וכן לרופא מצטיינת על פי מגזין פורבס.

בשנת 2021, נבחרה לתפקיד יושבת ראש האיגוד הישראלי למחלות זיהומיות - Israel Society for Infectious Diseases.

### משפחתה

רהב היא הצעירה מבין שתי אחיות. אחותה, פרופסור נחמה אורי, היא רופאת אף-אוזן-גרון וניהלה את היחידה לאף וסינוסים במרכז רפואי כרמל.

רהב היא אם לשניים וסבתא. נכון לשנת 2022, בתה היא רופאה המתמחה בגינקולוגיה ומיילדות במרכז הרפואי מאיר בכפר סבא ובנה לומד בפקולטה לרפואה באוניברסיטה העברית בירושלים. מתגוררת בירושלים.

קישורים חיצוניים
----------------

* הצלקת פתרה את התעלומה, "ידיעות אחרונות", 25 באוגוסט 2013
* אבי בטלהיים, "או שאני רופאה או שאני לא חיה", מגזין עובדי המרכז הרפואי שיבא, תל השומר. גיליון מס' 34, אפריל 2014
* אתר למנויים בלבד שרית רוזנבלום, "בשבוע הראשון חולי קורונה לא מרגישים מאוד חולים. ואז ב'בום' הדברים מידרדרים", באתר ynet, 13 במרץ 2020
* אטילה שומפלבי, "וירוסים זה דבר מרגש" - עושים כותרות - האזינו, באתר ynet, 27 בפברואר 2020
* ליאת רון, ‏האחראית על מתחם הקורונה בשיבא: "הבעיה שלנו תהיה להחליט את מי להנשים ואת מי לא", באתר גלובס, 7 באפריל 2020
* ליאת רגב, שנה בצל הנגיף: האנשים שהקורונה שינתה את חייהם - ריאיון עם פרופסור רהב. כאן רשת ב', 19 בספטמבר 2020
* רבקי גולדפינגר, עניין אישי עם פרופ' גליה רהב, באתר ערוץ 7, 26 בנובמבר 2020
* טל אריאל אמיר, פרופ' גליה רהב: "אני מציעה לחכות קצת עם חיסון הילדים", באתר ישראל היום, 10 ביוני 2021

הערות שוליים
------------

1. ↑  איתמר אייכנר, פרופ' גליה רהב משיבא תדליק משואה ביום העצמאות, באתר ynet, 7 באפריל 2020
2. ↑  דירוג פורבס 2020: הרופאים הכי טובים – בשיבא, באתר המרכז הרפואי ע"ש חיים שיבא – תל השומר, 26 ביולי 2020
3. ↑  ההסתדרות הרפואית בישראל | איגוד ישראלי למחלות זיהומיות, באתר www.ima.org.il
4. ↑  עדי חשמונאי, סגירת המעגל המרגשת של משפחת הרופאים, באתר nrg‏, 5 בפברואר 2012
5. 1 2  רופא תורן: פרופ' גליה רהב, בעיתון מקור ראשון, 30 באוקטובר 2022

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007416898005171
* ORCID: 0000-0003-4039-0958
* VIAF: 447152743048027732746
* WorldCat (עם VIAF): 447152743048027732746

 |